ANC-lid geskors wat glo N2-aksie beginTwee Golden Arrow-busse is op 29 Junie 2016 op die N2 in Kaapstad tydens onluste aan die brand gesteek Foto: ANA Die ANC in die Wes-Kaap het ŉ lid geskors wat glo ŉ “sleutel aanhitser” was in die geweld wat Woensdagaand op die N2-snelweg naby Kaapstad Internasionale Lughawe uitgebreek het. Maroela Media het vroeër berig betogers het twee busse en ŉ vragmotor aan die brand gesteek en die N2-snelweg naby die lughawe versper. Die betoging spruit na bewering uit ontevredenheid oor ŉ ANC-kandidaat vir die munisipale verkiesing op 3 Augustus. Faiez Jacobs, provinsiale sekretaris van die party, het Donderdag ontken dat enige van sy strukture betrokke was in die betogings op Borcherds Quarryweg. “Die ANC in die Wes-Kaap het vinnig opgetree en ŉ sleutel aanhitser geskors ná gister se gewelddadige betoging op die N2,” het Jacobs gesê. “Die persoon sal aan tugstappe onderwerp word.” Jacobs het gesê die lid het die party se naam skade berokken, sekere valse bewerings oor die ANC gemaak en gedreig om openbare geweld te pleeg. Die lid het glo gesê hulle beplan om die N2 “chaoties en onstabiel” te maak. “Hierdie uitsprake is onverantwoordelik, roekeloos en grens aan die aanhitsing van geweld.” Hy het bygevoeg die ANC verwag ŉ voorbeeldige en hoë vlak van dissipline van sy lede. “Ons kan nie toelaat dat individuele lede die ANC gyselaar hou nie. Die ANC het strukture, van die takke tot by die nasionale uitvoerende komitee wat lede kan nader wanneer hulle ontevrede is met sekere uitkomste.” Volgens Stad Kaapstad se wetstoepassers het die betoging omstreeks 18:45 begin toe betogers bande aan die brand gesteek het naby Airport Approachweg. Teen 19:15 was die Suid-Afrikaanse Polisiediens se eenheid vir openbare orde, wetstoepassers en brandbestryders op die toneel. Twee Golden Arrow-busse is in daardie stadium reeds aan die brand gesteek. Twee verdagtes is tydens die betoging in hegtenis geneem toe hulle glo motoriste beroof het. Hulle het messe en ŉ replikavuurwapen in hul besit gehad. Die betoging het omstreeks 23:15 bedaar en N2 is weer vir verkeer oopgemaak. Die gewelddadige optrede het ook vinnig na Barcelona- informele nedersetting versprei of het daar begin.